b'\n_START_ARTICLE_\nChirp\xc4\x83r, Sibiu\n_START_SECTION_\nA\xc8\x99ezare\n_START_PARAGRAPH_\nLocalitatea este a\xc8\x99ezat\xc4\x83 la 45\xc2\xa0kilometri de municipiul re\xc8\x99edin\xc8\x9b\xc4\x83 de jude\xc8\x9b Sibiu \xc8\x99i 13\xc2\xa0kilometri de ora\xc8\x99ul Agnita, pe valea p\xc3\xa2r\xc3\xa2ului Chirp\xc4\x83r, \xc3\xaen partea estic\xc4\x83 a jude\xc8\x9bului, pe drumul jude\xc8\x9bean 105D S\xc4\x83s\xc4\x83u\xc8\x99 - Chirp\xc4\x83r - V\xc4\x83rd.\n_START_SECTION_\nScurt istoric\n_START_PARAGRAPH_\nS\xc4\x83p\xc4\x83turile arheologice f\xc4\x83cute pe teritoriul satului au adus dovezi materiale ale unei locuiri \xc3\xaenc\xc4\x83 din cele mai vechi timpuri, astfel s-au descoperit un topor de piatr\xc4\x83, un morm\xc3\xa2nt dacic iar \xc3\xaen albia p\xc3\xa2r\xc3\xa2ului Chirp\xc4\x83r, un prisnel de lut. Din alte locuri mai provin trei topoare de piatr\xc4\x83 neolitice, un topor de cupru cu bra\xc8\x9bele \xc3\xaen cruce de la sf\xc3\xa2r\xc8\x99itul eneoliticului, un baros din epoca bronzului \xc8\x99i o br\xc4\x83\xc8\x9bar\xc4\x83 celtic\xc4\x83 din La T\xc3\xa9ne._NEWLINE_\xc3\x8en secolul al XIII-lea a fost construit\xc4\x83 actuala biseric\xc4\x83 luteran\xc4\x83, ca bazilic\xc4\x83 romanic\xc4\x83 cu hramul "Sf. Maria", compus\xc4\x83 din clopotni\xc8\x9b\xc4\x83, trei nave, cor p\xc4\x83trat \xc8\x99i absid\xc4\x83 semicircular\xc4\x83. \xc3\x8en secolul al XV-lea au \xc3\xaenceput lucr\xc4\x83rile de fortificare a bisericii._NEWLINE_\xc3\x8en secolul al XVI-lea s-au \xc3\xaencheiat lucr\xc4\x83rile de fortificate a bisericii, perioad\xc4\x83 \xc3\xaen care au fost ridicate \xc8\x99i cele dou\xc4\x83 turnuri de col\xc8\x9b din partea sudic\xc4\x83 a ansamblului._NEWLINE_Satul Chirp\xc4\x83r a apar\xc8\x9binut p\xc3\xa2n\xc4\x83 \xc3\xaen anul 1876 de Scaunul Nocrich, unitate administrativ\xc4\x83 component\xc4\x83 a organismului de autoadministrare al sa\xc8\x99ilor transilv\xc4\x83neni, \xc8\x98apte Scaune._NEWLINE_P\xc3\xa2n\xc4\x83 \xc3\xaen anii 1990 localitatea a fost locuit\xc4\x83 \xc3\xaen majoritate de sa\xc8\x99i. \xc3\x8en prezent exist\xc4\x83 \xc3\xaen sat o numeroas\xc4\x83 comunitate de romi.\n_START_SECTION_\nDemografie\n_START_PARAGRAPH_\nLa recens\xc4\x83m\xc3\xa2ntul din 1930 au fost \xc3\xaenregistra\xc8\x9bi 1.666 locuitori, dintre care 1.086 evanghelici (luterani), 569 ortodoc\xc8\x99i, 7 greco-catolici \xc8\x99i 4 bapti\xc8\x99ti.\n_START_SECTION_\nEconomie\n_START_PARAGRAPH_\nEconomia acestei a\xc8\x99ez\xc4\x83ri este una predominant agricol\xc4\x83, bazat\xc4\x83 pe cultura plantelor, cre\xc8\x99terea animalelor \xc8\x99i exploatarea f\xc3\xa2ne\xc8\x9belor.'